Pollák, Peter, poslanec NR SR (2013-09-04):
Vážená pani predsedajúca, kolegyne, kolegovia, pán minister, na úvod mám potrebu povedať, že som rád, že štartujeme etapu, kedy mnohí ľudia, ktorí používali doteraz aj z tohto rečníckeho pultu vetu, že Rómovia berú sociálne dávky zadarmo,nebudú môcť už v podstate túto vetu používať, pretože, zdôrazňujem, štartujeme niečo, čo zabezpečí to, aby nikto v sociálnom systéme, alebo ľudia v sociálnom systéme nepoberali sociálnu dávku ani hmotnú núdzu zadarmo. Pred necelým rokom sme predstavovali základné piliere rómskej reformy a bolo ich celkom desať. Som rád, že tri z týchto desiatich základných pilierov sú súčasťou dnešného rokovania v tomto parlamente. Tri základné piliere, kľúčové piliere z desiatich kľúčových pilierov dnes teda sú súčasťou rokovania. Verím, že aj tých ostávajúcich sedem bude čoskoro súčasťou rokovania tohto parlamentu. Rómska problematika je komplexnou problematikou, dnes predstavujeme tie najtvrdšie opatrenia, ktoré sa dotýkajú aj riešenia rómskej problematiky, ale bez toho to nejde. Bez toho, aby sme vyčistili stôl, bez toho, aby sme teda vyrovnalitie krivdy v sociálnom systéme, ktoré 23 rokov tu sú a ktoré teda dovoľujú používať aj politikom za týmto rečníckym pultom argumenty typu, že Rómovia berú sociálne dávky zadarmo. Jednoducho musíme napraviť to, čo tu zostalo. Som veľmi rád, že dnes napravujeme tieto krivdy. Som veľmi rád, že systém, sociálny systém zaktivizuje ľudí v sociálnom systéme, urobí sociálny systém spravodlivejším a urobí sociálny systém motivujúcejším tak, aby ľudia mali motiváciu zo sociálneho systému čo najskôr odísť. Som rád, že ľudia nebudú mať koláče bez práce. Som rád, že sociálne odkázaní ľudia nebudú môcť páchať priestupky s vedomím, že nemusia platiť pokutu ako všetci ostatní. Som rád, že príspevok za dochádzku ich rodičia nedostanú, ak ich dieťa nebude chodiť do školy, alebo ak ich dieťa poruší školský poriadok, závažne poruší školský poriadok. V čase, keď sa o rómskej problematike hovorí veľmi intenzívne, respektíve v čase, keď nám roky neriešený problém prerástol cez hlavu, sa čoraz častejšie k tomu okrem nespokojných občanov ozývajú aj politici, ktorí možno doposiaľ nemali odvahu k tomuto problému postaviť sa zodpovedne, alebo to mysleli len populisticky, lebo mnohí teda mali možnosť mnohokrát tento systém napraviť. Chcem zdôrazniť fakt, že čas na hľadanie riešení už dávno vypršal. Už musíme prísť s opatreniami, ktoré tento sociálny systém napravia a ktorý zavedú v podstate posunutie aj rómskej problematiky vpred. Ja sa netajím tým, že, že tento zákon je súčasťou rómskej problematiky, pretože mnohí ľudia v tejto krajine používajú tieto argumenty. A jednoducho bez toho, aby sme povedali správne veci, alebo správne problémy, tak jednoducho to nepôjde ďalej. Riešenia však samozrejme musia byť premyslené, cielené a komplexné. Ja si uvedomujem to, že dnešný zákon nevyrieši rómsku problematiku. Bez toho, aby sme urobili zásadné opatrenia v oblasti vzdelávania tak, aby zo vzdelávacieho systému vychádzali deti tak, aby boli použiteľné na pracovnom trhu bez toho, aby sme urobili opatrenia na, na trhu práce tak, aby čo najviac Rómov bolo súčasťou pracovného trhu, bez toho, aby sme urobili opatrenia v oblasti bývania tak, aby sme sa konečne vysporiadali s pozemkami a konečne teda napríklad urobili v osadách razantné zmeny, na ktorých sa musia podieľať samotní Rómovia, neposunieme rómsku problematiku. Dnes začíname niekde a ja verím, chcem veriť tomu, že posúvam, posunieme rómsku problematiku oveľa ďalej. Myslím si, že všetci sme si vedomí toho, že, že 23 rokov rozprávania o tejto téme bolo dosť, a jednoducho potrebujeme niečo konkrétne. Myslím, že už nikto nepochybuje o nutnosti týchto opatrení. A iba ak by niekto pochyboval o nutnosti opatrení v podstate v oblasti rómskej problematiky, tak iba podotýkam, že rómska problematika sa dotýka všetkých obyvateľov tejto krajiny. Pretože ak niektov osade dostane infekčnú chorobu, tak nikto mimo osady sa pravdepodobne, s veľkou pravdepodobnosťou tejto infekčnej chorobe nevyhne. Rómska problematika je súčasťou tejto krajiny a musíme ju všetci riešiť a nemôžme sa spoliehať, že sa vyrieši sama. Súčasným, alebo dnešným zákonom, ktorý je teda na rokovaní, zavádzame opatrenie, ktoré hovorí, že dávka v hmotnej núdzi bude za prácu, za 32 hodín odpracovania práce mesačne. Som veľmi rád, že pán minister pripomenul, že nenechávame to len na samotné obce. Nebudú len samotné obce v tom samé; osemstošesťdesiat ľudí bude v teréne, budú to zamestnanci úradov práce, ktorí budú koordinovať tieto práce. Štát sa nemôže zbavovať zodpovednosti. Som veľmi rád, že sa nám to podarilo. Samozrejme, ja budem veľmi, veľmi rád, ak množstvo z týchto ľudí budú aj samotní Rómovia, pretože si dokážem veľmi dobre predstaviť, že tieto práce dokážu spolu s Rómami koordinovať samotní rómski koordinátori. Som veľmi rád, že po niekoľkomesačnej diskusii aj v tomto parlamente, kedy aj moji kolegovia z opozície predkladali návrhy, ako sa vysporiadať s priestupkovou imunitou sociálne odkázaných, sa konečne dospelo k názoru, že máme tu opatrenie, ktoré zavádza to, že sociálne odkázaní ľudia nebudú mať priestupkovú imunitu. Zbytočne to robí napätie medzi Rómami a majoritnou spoločnosťou. Ja si fakt myslím, že tento zákon zníži napätie medzi majoritou a rómskou komunitou, lebo bude vymožiteľnosť práva zabezpečená. Mnoho ľudí obracalo svoj hnev aj vďaka teda tomu, že Rómovia využívajú sociálny systém, na Rómov. Rómovia v tom boli nevinne. Vinní boli politici, ktorí nastavili tento systém. Tam treba obracať hnev. Som veľmi rád, že dnes teda naprávame systém tak, aby nič nebolo zadarmo a aby všetko bolo trestné tak, ako je to trestné aj u ostatných obyvateľov. Zdôrazním taktiež opatrenie, ktoré súvisí s tým, že príspevok za dochádzku nedostane rodič, ak vymešká viac ako 15 hodín, jeho dieťa vymešká viac ako 15 hodín a tieto hodiny budú neospravedlnené. V tom okamihu stráca nárok na tento príspevok. Taktiež som rád, že príde o príspevok v tom prípade, ak závažne poruší školský poriadok. V tom okamihu rodič prichádza o tento príspevok. Vnímam to, že na to, aby smetieto opatrenia zaviedli do praxe, potrebujeme odvážnych starostov a primátorov. Bez nich to nepôjde. Očakávam, že týchto odvážnych primátorov a starostov nájdeme a že budú dostatočne odvážni a zodpovední, že sa k tomuto návrhu postavia zodpovedne. Samozrejme, možnože dôjdeme k názoru, že, že predsa len tá povinnosť pre všetkých starostov asi je nevyhnutná, ale to ukáže čas. To ukáže prechodné obdobie, ktoré bude a po ktorom môžme vyhodnotiť, že či po tomto prechodnom období nezavedieme povinnosť pre všetky obce a mestá. Teraz ideme hľadať zodpovedných starostov, odvážnych starostov a primátorov, aby do toho vstúpili, a následne prídeme možno na to, že tých odvážnych starostov a primátorov je málo a potrebujeme s tým niečo urobiť. Dôležité je však to, že konečne sme našli politickú vôľu v tomto parlamente. A ako som počúval mojich predrečníkov z opozície, tak tá filozofia sa im páčila. Nemajú nič proti filozofii, majú nejaké technické námietky, ku ktorým samozrejme v druhom čítaní je možné dať nejaké pozmeňujúce návrhy. Ja verím, že všetci budeme počúvať týmto technickým námietkam a opravíme tento zákon tak, aby bol čo najlepší. Ja vítam to, že mnohí moji opoziční kolegovia sa tejto téme dostatočne, už v predošlom období, teda na predchádzajúcich schôdzach, venujú, a verím, že všetci budeme nápomocní tomu, aby sme opravili krivdy v sociálnom systéme tak, aby nespôsobovali zbytočné napätie medzi napríklad rómskou komunitou a majoritnou spoločnosťou. Ďakujem.